Xejn aqwa minnek Xejn isbaħ ma nsib, Il-Belt ta' Pinto ma' qalbi qrib. L-ewwel dawl tiegħi Lest nagħti ħajti, Nissielet għalik. Minn dejjem kienu ewlenin il-Qriema biex f' kull qasam ikabbru isem belthom u fuq kollox jagħtu ġieh bil-kbir lill-għaxqa ta' qalbhom – San Ġorġ Martri. X' ma jagħmlux il-Qriema għalih? Armar? Tiżjin? Festi? Kollox jagħmlu. Issa ilna kwart ta' seklu nkantaw: "Fil-Belt Pinto, tal-Istilla. Saħħret lilna il-Qormin!" 23 ta' April, 1988. It-twaqqif uffiċjali ta' din l-Għaqda Soċjali u Mużikali. Issemmiet Anici għall-ġens tal-qaddis Ġorġi. Hekk jixraq għax għalih twaqqfet. Għalih taħdem. Għalih tgħix. Tiegħu hi! Sa mill-bidu bdiet din l-għaqda tagħti sehmha fil-parroċċa, fir-raħal tagħna. Matul il-jiem tal-festa li ta' kull sena nagħmlu lill-Padrun tagħna, bdiet tagħti sehmha xejn inqas minn ħames darbiet. Mhux hekk biss! Il-purċissjoni tal-Ġimgħa l-Kbira tkabbret bis-sehem ta' din il-Banda. Dakinhar il-Banda ssemma l-leħen kiebi tal-marċi funebi L-istess ħaġa ngħidu għall-purċissjoni tal-Għid il-Kbir fejn il-Banda Anici tferraħna bil-valzi tagħha. Il-Purċissjoni ta' Corpus ukoll tara s-sehem ta' din il-banda. Mhux biss Ħal Qormi jduq mill-benna mużikali tal-Banda Anici; nistgħu ngħidu li kienet mistiedna f' kull parti ta' Malta u anke Għawdex sabiex tagħti s-servizz tagħha. Kull meta biex tifraħ il-ġemgħa Tinġabar, tingħaqad flimkien Issemma' in-noti minn tagħha U meta fin-niket tbikkimna, Xarrabna ħuxbejna, bla kliem Kont inti li b' dak leħnek ħlejju Fittixt li ġġibilna is-sliem. Mhux hekk biss. Il-Banda Anici ħalliet xtut din art twelidna. Żaret il-Libja fl-1988 u l-Kanada u l –Istati Uniti fl-1996. Dawn il-pajjiżi wkoll tpaxxew bin-noti ħelwin tal-banda tagħna. Bħal kull familja, l-Għaqda Mużikali u Soċjali Anici ħasbet biex ikollha d-dar tagħha. Dar li tixraq. Din l-għaqda bniet il-każin tagħha stess u żejnitu b' bosta opri artisitċi. U mhux biss, imma meta ġie l-waqt opportun, kabbritu. Illum il-każin tal-Għaqda Anici jista' jiftaħar b' bosta xogħolijiet artisitċi maħdumin mill-aqwa nies tal-mistier. Għamara, pittura, skultura. Kull fejn taqa' l-ħarsa ta' għajnejk tara l-ġmiel! Palazz Cappadocia; din darek Għal Ġorġi, hekk jixraq, hekk sew B' dak kollu li jżejjen dil-ġawhra Le tixba. Titpaxxa hemm ġew! Din l-għaqda hija waħda attiva matul is-sena kollha. Il-bosta kummissjonijiet tagħha – zgħazagħ, nisa, sport, jikkumplimentaw lill-banda sabiex matul is-sena kollha il-membri isibu attività bla waqfien. 25 sajf u xitwa għaddew minn fuqek – kwart ta' seklu. 25 rebbiegħa rajt, imma inti donnok bqjat f' rebbiegħa eterna. Inti bħall-Padrun tiegħek, sabiħa u żagħżugħa. Għalhekk iġġib isem ġensu – Anici qatt mirbuħa! Abjad: Iswed: l-ilwien tagħna Bħal ma kien ta' Ġorġi l-ġens Bir-raġun għax aħna wliedu Lejk induru Ġorġi Mqaddes U ngħidulek bl-oħla lsien Banda Anici għalik twieldet Żommha f' tiegħek il-ħarsien. Feature fl-akkademja Muzika Letterarja 26 ta' April 2013